| Cryptomonas |
| --- |
|  |
| Clasificación científica |
| 

|  |  |
| --- | --- |
| Dominio: | Eukaryota |
| División: | Cryptophyta |
| Clase: | Cryptophyceae |
| Orde: | Cryptomonadales |
| Familia: | Cryptomonadaceae |
| Xénero: | ***Cryptomonas***Ehrenberg, 1831 |

 |
| Especies |
| Ver texto |

***Cryptomonas*** é un xénero de criptomónadas (ou criptófitas) establecido polo biólogo alemán Christian Gottfried Ehrenberg en 1831. É común en hábitats de augas salobres de todo o mundo e é frecuente en floracións nas zonas máis profundas de lagos. *Cryptomonas* encóntrase en varios ecosistemas mariños en zonas como Australia e Corea do Sur. As súas células son xeralmente marróns ou verdosas e teñen un característico suco con aspecto de fenda na súa parte anterior. Non se sabe que produzan toxinas. Son utilizadas para alimentar o pequeno zooplancto, o cal é a fonte de alimento de pequenos peixes en instalacións de acuicultura. Moitas especies de *Cryptomonas* só poden ser identificadas por secuenciación do ADN.

Estrutura xenómica
------------------

As especies de *Cryptomonas* conteñen catro xenomas: os xenomas nuclear, o nucleomorfo, o plastidial e o mitocondrial. O xenoma plastidial contén 118 pares de quilobases e é o resultado dun evento de endosimbiose con antigas algas vermellas. O estudo das estruturas do xenoma do xénero contribuíu ao coñecemento do dimorfismo dependente da historia vital de *Cryptomonas*, que se discute nunha sección posterior.

Funcións ecolóxicas
-------------------

As *Cryptomonas* son fotolitótrofos que contribúen á fixación do carbono oxixénica o que fai que sexan fundamentais para establecer os niveis de carbono en ambientes de auga doce.

Reprodución
-----------

A replicación de *Cryptomonas* ten lugar a inicios do verán. *Cryptomonas* replícase por mitose, a cal só dura uns dez minutos. A reprodución sexual non se observa neste xénero igual que ocorre en moitos outros xéneros de criptófitas.

Estrutura celular
-----------------

Estes organismos son asimétricos cunha membrana transparente que os recobre. A membrana non está ciliada. As células de *Cryptomonas* son bastante grandes; como media miden uns 40 micrómetros de lonxitude e teñen forma oval ou ovoide. Presentan dous flaxelos, pero de distinto tamaño. Un deles é máis curto e enroscado e o outro é recto. Os dous flaxelos están fixados á célula por catro raíces microtubulares. Aemais, os flaxelos están aliñados con pequenos pelos que lles permiten un mellor movemento. Hai tamén vacúolos contráctiles que controlan o fluxo de auga que entra e sae.

Teñen dous plastidios con forma de barca. Crese que nun evento de endosimbiose scundaria, o antepasado fagótrofo de *Cryptomonas* seguramente capturou unha alga vermella e reduciuna a un plastidio complexo con catro envolturas membranosas. Os ficobilisomas da antiga alga vermella quedaron reducidos co tempo e só permaneceu a ficoeritrina. A ficoeritrobilina, un tipo de pigmento vermello, é un cromóforo descuberto en cianobacterias, cloroplastos de algas vermellas e algunhas criptomónadas. A ficoeritrobilina está presente na ficobiliproteína ficoeritrina, o aceptor terminal de enerxía durante o proceso da fotosíntese. A ficoeritrina foi trasladada ao lume tilacoidal e a súa composición de cromóforo alterada; posteriormente, evolucionaron ficobiliproteínas con polo menos sete espectros de absorción diferentes. *Cryptomonas* é distinguible pola súa ficoeritrina 566 púrpura como un pigmento accesorio, que lle dá aos organismos unha cor marrón.

Comportamento
-------------

As *Cryptomonas* son células de gran tamaño que crecen lentamente, e están moi limitadas pola presenza de nutrientes suficientes. Tamén migran entre distintos niveis de profundidade nas augas procurando a profundidade ideal para facer a fotosíntese e alimentarse de bacterias, así como para evitar os seus organismos depredadores. Normalmente, encóntranse a profundidades de ata 102 metros e nun intervalo de temperaturas entre -1,4 e 1,5 °C. Parecen crecer e sobrevivir con pouca competencia. *Cryptomonas* nada activamente. Rotan mentres se moven e ás veces nadan con movementos helicoidais.

Dimorfismo
----------

O dimorfismo dependente da historia vital describiuse por primeira vez en 1986. En *Proteomonas*, outro xénero de criptofíceas, os seus dous morfos revelaron grandes diferenzas no tamaño celular. Descubriuse que *Cryptomonas* é outro xénero que posúe esta característica do dimorfismo.

Tradicionalmente, considerábase que a actual *Cryptomonas* eran tres xéneros separados: *Chilomonas,* *Cryptomonas* e *Campylomonas*. Antes de realizar maiores análises moleculares, *Cryptomonas* fora caracterizada principalmente por caracteres morfolóxicos, como o tamaño celular, forma, e cantidade e cor dos plastidios. Porén, era difícil definir *Cryptomonas* debido ao coñecemento insuficiente que se tiña de caracteres morfolóxicos e a escasa visibilidade que tiñan as células vivas usando só a microscopía óptica para observar as estruturas celulares. Ademais, os laboratorios carecían de condicións para detectar os diferentes estadios de organismos particulares.

O sistema de garganta e suco foi utilizado como característica estándar para a organización do xénero durante moitos anos. A maioría dos outros xéneros de criptófitas teñen tanto suco coma garganta, mais *Cryptomonas* é un dos xéneros que posúe unha combinación dos dous, creando un complexo suco-garganta. O complexo suco-garganta é utilizado polas células para dixerir a comida formada por organismos máis pequenos. Ademais, hai exectosomas que rodean o complexo. Previamente, usábanse as diferentes texturas das placas do suco para clasificar os xéneros. Por exemplo, unha placa do suco (que se estendía posteriormente ao longo dun dos lados do complexo suco-garganta ventral) describiuse como "escalariforme" en *Campylomonas* pero como "fibrosa" en *Cryptomonas*. Ademais, en *Cryptomonas*, o compoñente periplástico interno constaba de placas poligonais, mentres que en *Campylomonas* este compoñente é unha capa parecida a unha lámina continua.

Porén, nas posteriores investigacións, atopáronse máis probas de filoxenia molecular e morfoloxía que apoian a idea de que os tres xéneros deberían considerarse un só xénero dimórfico. Observouse que os caracteres usados previamente para distinguir *Cryptomonas* de *Campylomonas* aparecen xuntos nas cepas dimórficas, como o tipo de periplasto (placas de periplasto poligonais ou placas laminares continuas), o que indica que o tipo de periplastos se relaciona con diferentes estadios da historia vital dun só taxon. Para avaliar a importancia taxonómica dos dous tipos de periplastos e outros caracteres anteriormente usados para distinguir os xéneros e especies, utilizáronse análises filoxenéticas moleculares para estudar dúas rexións do ADN ribosómico nuclear (ITS2, e o parcial ADNr LSU) e un xene ribosómico nucleomorfo (o ADNr SSU). Os resultados do estudo filoxenético proporcionan probas moleculares do dimorfismo dependente da historia vital no xénero *Cryptomonas*: o xénero *Campylomonas* representa o morfo alternativo de *Cryptomonas*. *Campylomonas* e *Chilomonas* foron reducidos a sinónimos de *Cryptomonas*.

Outras investigacións
---------------------

Ademais dos plastidios que conteñen ficoeritrobilina, os campilomorfos, anteriormente nos xéneros *Campylomonas* e *Chilomonas*, tamén conteñen plastidios incoloros (leucoplastos) que carecen de pigmentos fotosintéticos.

Como a perda completa de fotopigmentos distingue claramente as criptófitas con leucoplastos das *Cryptomonas*, a incorporación de "*Chilomonas*" a *Cryptomonas* foi moi debatida. Os científicos non atoparon aínda unha explicación de como os leucoplastos desaparecen durante os estadios vitais posteriores e cando desaparecen.

Especies
--------

* *Cryptomonas ampulla* Playfair
* *Cryptomonas anomala* F.E.Fritsch, 1914
* *Cryptomonas appendiculata* Schiller, 1957
* *Cryptomonas baltica* (G.Karsten) Butcher, 1967
* *Cryptomonas borealis* Skuja, 1956
* *Cryptomonas brevis* J.Schiller
* *Cryptomonas commutata* (Pascher) Hoef-Emden, 2007
* *Cryptomonas compressa* Pascher, 1913
* *Cryptomonas croatanica* P.H.Campbell, 1973
* *Cryptomonas curvata* Ehrenberg, 1831
* *Cryptomonas cylindracea* Skuja, 1956
* *Cryptomonas czosnowskii* Kisselev
* *Cryptomonas erosa* Ehrenberg, 1832
* *Cryptomonas gemma* Playfair
* *Cryptomonas gracilis* Skuja
* *Cryptomonas gyropyrenoidosa* Hoef-Emden & Melkonian, 2003
* *Cryptomonas marssonii* Skuja, 1948
* *Cryptomonas maxima* Playfair
* *Cryptomonas mikrokuamosa* R.E.Norris, 1964
* *Cryptomonas nasuta* Pascher
* *Cryptomonas oblonga* Playfair
* *Cryptomonas obovata* Czosnowski, 1948
* *Cryptomonas obovoidea* Pascher, 1913
* *Cryptomonas ovata* Ehrenberg, 1832
* *Cryptomonas paramaecium* (Ehrenberg) Hoef-Emden & Melkonian, 2003
* *Cryptomonas parapyrenoidifera* Skuja
* *Cryptomonas pelagica* H.Lohmann
* *Cryptomonas phaseolus* Skuja, 1948
* *Cryptomonas platyuris* Skuja, 1948
* *Cryptomonas profunda* R.W.Butcher, 1967
* *Cryptomonas prora* W.Conrad & H.Kufferath
* *Cryptomonas pyrenoidifera* Geitler, 1922
* *Cryptomonas rhynchophora* (W.Conrad) Butcher
* *Cryptomonas richei* F.E.Fritsch, 1914
* *Cryptomonas rostrata* Skuja, 1948
* *Cryptomonas splendida* J.Czosnowski
* *Cryptomonas tenuis* Pascher
* *Cryptomonas testacea* P.H.Campbell, 1973
* *Cryptomonas tetrapyrenoidosa* Skuja, 1948

Notas
-----

1. 1 2 3 4 5 6  Lee, JJ (2000). *Illustrated Guide to the Protozoa. 2nd ed*. New Jersey: Wiley-Blackwell.
2. 1 2 3 4 5 6 7 8 9 10 11 12 13 14  Choi, Bomi; Son, Misun; Kim, Jong Im; Shin, Woongghi. "Taxonomy and phylogeny of the genus Cryptomonas (Cryptophyceae, Cryptophyta) from Korea". *ALGAE* **28** (4): 307–330. doi:10.4490/algae.2013.28.4.307.
3. ↑  Hill, D. R. A. (1991-03-01). "A revised circumscription of Cryptomonas (Cryptophyceae) based on examination of Australian strains". *Phycologia* (en inglés) **30** (2): 170–188. doi:10.2216/i0031-8884-30-2-170.1. Arquivado dende o orixinal o 13 de abril de 2020. Consultado o 01 de xuño de 2018.
4. 1 2 3  Parfrey, Laura Wegener; Lahr, Daniel J. G.; Knoll, Andrew H.; Katz, Laura A. (2011-08-16). "Estimating the timing of early eukaryotic diversification with multigene molecular clocks". *Proceedings of the National Academy of Sciences* (en inglés) **108** (33): 13624–13629. ISSN 0027-8424. PMC 3158185. PMID 21810989. doi:10.1073/pnas.1110633108. Arquivado dende o orixinal o 18 de setembro de 2019. Consultado o 01 de xuño de 2018.
5. 1 2 3 4 5 6 7 8 9 10 11 12 13 14 15 16 17 18 19 20 21  Hoef-Emden, Kerstin; Melkonian, Michael. "Revision of the Genus Cryptomonas (Cryptophyceae): a Combination of Molecular Phylogeny and Morphology Provides Insights into a Long-Hidden Dimorphism". *Protist* (en inglés) **154** (3-4): 371–409. doi:10.1078/143446103322454130.
6. 1 2  Roberts, Keith R. (1984-12-01). "Structure and Significance of the Cryptomonad Flagellar Apparatus. I. Cryptomonas Ovata (cryptophyta)1". *Journal of Phycology* (en inglés) **20** (4): 590–599. ISSN 1529-8817. doi:10.1111/j.0022-3646.1984.00590.x.
7. ↑  Chapman, David J.; Cole, W. J.; Siegelman, Harold W. (1967-11-01). "Structure of phycoerythrobilin". *Journal of the American Chemical Society* **89** (23): 5976–5977. ISSN 0002-7863. doi:10.1021/ja00999a058.
8. 1 2  Kaneda, Hisako; Furuya, Masaki (1987-05-01). "Effects of the Timing of Flashes of Light during the Course of Cellular Rotation on Phototactic Orientation of Individual Cells of Cryptomonas". *Plant Physiology* **84** (1): 178–181. ISSN 0032-0889. PMC 1056548. PMID 16665394. doi:10.1104/pp.84.1.178.
9. ↑  "Taxonomy Browser :: Algaebase". *www.algaebase.org*. Consultado o 2017-04-28.

Véxase tamén
------------

### Ligazóns externas

* Tree of Life: Cryptomonas

|  |  |
| --- | --- |
| Control de autoridades | 
* Wd: Q1142294
* EBID: ID
* MAG: 2776812220

 |

|  |  |
| --- | --- |
| Identificadores taxonómicos | 
* AlgaeBase: 43571
* Dyntaxa: 1010525
* EOL: 12208
* EPPO: 1KRYPG
* GBIF: 3202413
* iNaturalist: 326283
* IRMNG: 1280558
* ITIS: 10635
* NBN: NHMSYS0000601763
* NCBI: 3030
* WoRMS: 106282

 |

|  |  |
| --- | --- |
| Identificadores | 
* UMLS: C0996405

 |